นลท.แห่ทิ้ง BEAUTY ฉุดหุ้นทรุด 7% หวั่นกำไร Q2 หด-ยอดขายในจีนลดฮวบเซ่นสงครามการค้า!
นลท.แห่ทิ้ง BEAUTY ฉุดหุ้นทรุด 6% หวั่นยอดขายในจีนลดฮวบเซ่นสงครามการค้า! โบรกฯมองราคาหุ้นเสี่ยงรูดต่อ-งบฯ Q2 ไม่สดใส ล่าสุด ณ เวลา 11.33 น. อยู่ที่ระดับ 12.90 บาท ลบ 0.90 บาท หรือ 6.52% สูงสุดที่ระดับ 13.80 บาท ต่ำสุดที่ระดับ 12.70 บาท มูลค่าซื้อขาย 1.10 พันล้านบาท
28 มิ.ย. 2561

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY ณ เวลา 11.33 น. อยู่ที่ระดับ 12.90 บาท ลบ 0.90 บาท หรือ 6.52% สูงสุดที่ระดับ 13.80 บาท ต่ำสุดที่ระดับ 12.70 บาท มูลค่าซื้อขาย 1.10 พันล้านบาท

ทั้งนี้ ราคาหุ้น BEAUTY ได้มีการปรับตัวลดลงมาอย่างต่อเนื่องในช่วงที่ผ่านมา นับตั้งแต่ราคาหุ้นปิดที่ระดับ 16 บาท เมื่อวันที่ 20 มิ.ย. 61 นอกจากนี้ยังพบว่าตั้งแต่ช่วงต้นเดือนที่ผ่านมา ราคาหุ้น BEAUTY ได้ปรับตัวลดลงไปแล้วกว่า 26% จากราคาที่ระดับ 17.50 บาท เมื่อวันที่ 1 มิ.ย.ที่ผ่านมา
ด้านนายมงคล พ่วงเภตรา ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.เคทีบี (ประเทศไทย) เปิดเผยกับ “ข่าวหุ้นธุรกิจออนไลน์” ว่า ปัจจัยที่ส่งผลให้ราคาหุ้น BEAUTY ปรับตัวลงแรงในวันนี้ คาดมาจากความกังวลในเรื่องของผลประกอบการในช่วงไตรมาส 2/61 หลังขณะนี้สหรัฐฯ กำลังมีประเด็นสงครามการค้ากับประเทศจีน รวมถึงความไม่ชัดเจนในเรื่องนโยบายสงครามการค้าที่แน่ชัด จึงอาจส่งผลให้เศรษฐกิจของประเทศจีนทรุดตัวลง และอาจกระทบกับยอดสั่งซื้อสอนค้าของบริษัทได้ เนื่องจาก BEAUTY มีการส่งออกสินค้าไปจำหน่ายที่จีนเป็นหลัก
ขณะเดียวกัน นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บล.โนมูระ พัฒนสิน เปิดเผยกับ “ข่าวหุ้นธุรกิจออนไลน์” เช่นเดียวกันว่า ปัจจัยที่ส่งผลให้ราคาหุ้น BEAUTY ปรับตัวลดลง คาดว่ามาจากราคาหุ้นมีการปรับฐานลงมาเรื่อยๆ จนหลุดแนวรับ 14 บาท ทำให้นักลงทุนเกิดความกังวลและทำการเทขายหุ้นออกมา ขณะเดียวกัน ยังมีความกังวลในเรื่องของผลประกอบการในช่วงไตรมาส 2/61 หลังก่อนหน้านี้ BEAUTY รายงานผลประกอบการช่วงไตรมาส 1/61 ต่ำกว่าที่ตลาดฯ คาดการณ์ไว้